**ΠΑΝΕΠΙΣΤΗΜΙΟ ΙΩΑΝΝΙΝΩΝ**

**ΤΜΗΜΑ ΜΟΥΣΙΚΩΝ ΣΠΟΥΔΩΝ**

**ΚΑΤΑΤΑΚΤΗΡΙΕΣ ΕΞΕΤΑΣΕΙΣ 2023-24**

Στην υπ’ αριθμ. 10/25-04-2023 συνεδρίασή της, η Γενική Συνέλευση του Τμήματος Μουσικών Σπουδών αποφάσισε ότι κατά το ακαδημαϊκό έτος 2023-24:

**Αιτήσεις συμμετοχής στις κατατακτήριες εξετάσεις** **υποβάλλονται στη Γραμματεία του Τμήματος Μουσικών Σπουδών από 1 έως 15 Νοεμβρίου 2023**. Το έντυπο της αίτησης διατίθεται **εδώ**. Συνημμένα υποβάλλονται: α) αντίγραφο πτυχίου(ων), συνοδευόμενο ενδεχομένως από αναγνώριση ΔΟΑΤΑΠ και β) φωτοτυπία αστυνομικής ταυτότητας.

**O αριθμός εισακτέων με κατατακτήριες εξετάσεις ανέρχεται κατά μέγιστο σε 18** (12% του αντίστοιχου αριθμού εισακτέων μέσω Εισαγωγικών Πανελλαδικών Εξετάσεων, όπως αυτός καθορίζεται από το Υπουργείο Παιδείας), ενώ για αποφοίτους ΙΕΚ ανέρχεται κατά μέγιστο σε 8 (5% επί του ετήσιου αριθμού των εισακτέων κάθε ακαδημαϊκού έτους στο Τμήμα).

**Οι επιτυχόντες στις κατατακτήριες εξετάσεις** **εγγράφονται στο Β΄ εξάμηνο σπουδών (Α΄ έτος)**. Οι απόφοιτοι των πανεπιστημιακών Τμημάτων Μουσικών Σπουδών εγγράφονται στο Δ΄ εξάμηνο σπουδών (Β΄ έτος).

Στους κατατασσόμενους κατοχυρώνονται τα μαθήματα στα οποία εξετάστηκαν επιτυχώς για την κατάταξή τους. Παρέχεται επίσης δυνατότητα αναγνώρισης, μετά από αίτηση, μαθημάτων από το Τμήμα προέλευσης εφόσον αυτά αντιστοιχίζονται σε μαθήματα του οικείου προγράμματος σπουδών.

**Δεκτοί για κατάταξη** έπειτα από γραπτές εξετάσεις γίνονται **πτυχιούχοι** Πανεπιστημίων, ΤΕΙ ή ισοτίμων προς αυτά, της Ελλάδος ή του εξωτερικού (με την προϋπόθεση της αναγνώρισης από τον ΔΟΑΤΑΠ), πτυχιούχοι της ΑΣΠΑΙΤΕ, καθώς και κάτοχοι πτυχίων Ανώτερων Σχολών διετούς και υπερδιετούς κύκλου σπουδών αρμοδιότητας Υπουργείου Πολιτισμού, Παιδείας και Θρησκευμάτων και άλλων Υπουργείων.

Επίσης γίνονται δεκτοί για κατάταξη έπειτα από γραπτές εξετάσεις απόφοιτοι των κάτωθι ειδικοτήτων των ΙΕΚ:

|  |
| --- |
| **ΕΙΔΙΚΟΤΗΤΕΣ ΙΕΚ (Ν.2009/1992)** |
| ***Τομέας*** | ***Ομάδα*** | ***Ειδικότητα*** |
| *ΠΟΛΙΤΙΣΜΟΥ - ΑΘΛΗΤΙΣΜΟΥ* | *ΠΟΛΙΤΙΣΜΟΥ* | *ΜΟΥΣΙΚΗ ΚΑΙ ΦΩΝΗΤΙΚΗ ΚΑΤΑΡΤΙΣΗ* |
| *ΠΟΛΙΤΙΣΜΟΥ - ΑΘΛΗΤΙΣΜΟΥ* | *ΠΟΛΙΤΙΣΜΟΥ* | *ΜΟΥΣΙΚΗ ΜΕ ΤΕΧΝΟΛΟΓΙΑ* |
| *ΕΠΙΚΟΙΝΩΝΙΑΣ ΚΑΙ ΜΕΣΩΝ ΜΑΖΙΚΗΣ ΕΝΗΜΕΡΩΣΗΣ* | *ΜΕΣΩΝ ΜΑΖΙΚΗΣ ΕΝΗΜΕΡΩΣΗΣ* | *ΗΧΟΛΗΠΤΗΣ* |
| **ΕΙΔΙΚΟΤΗΤΕΣ ΙΕΚ (Ν.4186/2013)** |
| **Ονομασία Ειδικότητας** | **Κωδικός Γενικής Γραμματείας ΕΕΚΔΒΜΝ** |
| *ΜΟΥΣΙΚΗ ΤΕΧΝΟΛΟΓΙΑ* | *24-01-09-1* |
| *ΗΧΟΛΗΨΙΑ* | *24-01-11-1* |

Για το τρέχον ακαδημαϊκό έτος, το πρόγραμμα των κατατακτηρίων εξετάσεων είναι το ακόλουθο:

|  |  |  |
| --- | --- | --- |
| ΕΞΕΤΑΖΟΜΕΝΟ ΜΑΘΗΜΑ | ΗΜΕΡΑ | ΩΡΑ |
| **Ρυθμική αγωγή Ι** | **Πέμπτη 7 Δεκεμβρίου 2023** | **14:00** |
| **Θεωρία & Ακουστική αγωγή Ι** | **Πέμπτη 7 Δεκεμβρίου 2023** | **17:00** |
| **Μουσική Δεξιότητα Ι** | **Παρασκευή 8 Δεκεμβρίου 2023** | **14:00** |

**Ρυθμική αγωγή Ι**

Η εξέταση διαρκεί δύο (2) ώρες και περιλαμβάνει:

1) Ερωτήσεις θεωρίας του ρυθμού της ευρωπαϊκής μουσικής (μέτρα, αξίες κ.λπ.)

2) Αναγνώριση μουσικών ρυθμικών σχημάτων (πολλαπλής επιλογής)

3) Καταγραφή μουσικών ρυθμικών σχημάτων σε δοσμένο μουσικό μέτρο (κλάσμα)

4) Καταγραφή μουσικών μέτρων (κλασμάτων) και συμπλήρωση διαστολών μέτρων πάνω σε δοσμένα μουσικά ρυθμικά σχήματα έκτασης οκτώ μέτρων

5) Καταγραφή μουσικών μέτρων (κλασμάτων) και συμπλήρωση διαστολών μέτρων πάνω σε δοσμένα μελωδικά αναπτύγματα έκτασης οκτώ μέτρων

Για την προετοιμασία μπορούν να αξιοποιηθούν βιβλία μουσικής ανάγνωσης ρυθμού και ασκήσεων ελέγχου μουσικών ικανοτήτων με βάση το ρυθμό (ρυθμική dictée).

**Θεωρία και Ακουστική αγωγή Ι**

Η εξέταση διαρκεί δύο (2) ώρες και περιλαμβάνει:

1) Ερωτήσεις θεωρίας της ευρωπαϊκής μουσικής σε δοσμένη ορχηστρική παρτιτούρα (απαραίτητη προϋπόθεση η γνώση των μουσικών οργάνων και του τρόπου γραφής τους: κλειδιά και μεταφορές τονικοτήτων)

2) Ακουστική αναγνώριση διαστημάτων (μελωδικών και αρμονικών) και συγχορδιών (είδος και κατάσταση)

3) Καταγραφή μελωδικής γραμμής (μουσική υπαγόρευση)

Για την προετοιμασία μπορούν να αξιοποιηθούν βιβλία μουσικής θεωρίας, μουσικής ανάγνωσης και ασκήσεων ελέγχου μουσικών ικανοτήτων (dictée).

**Μουσική Δεξιότητα Ι**

Κάθε υποψήφιος εξετάζεται ατομικά, χωρίς συνοδεία, σε τρία (3) μουσικά κομμάτια της επιλογής του.

Καθένας προσέρχεται με το δικό του μουσικό όργανο, με εξαίρεση το πιάνο, τα ευρωπαϊκά κρουστά και το κοντραμπάσο.

**ΟΔΗΓΙΕΣ ΓΙΑ ΤΗΝ ΣΥΜΜΕΤΟΧΗ ΣΤΙΣ ΕΞΕΤΑΣΕΙΣ:**

***α)*** *Για την εξακρίβωση της ταυτότητας κάθε υποψηφίου προσκομίζεται από αυτόν δελτίο αστυνομικής ταυτότητας ή άλλο επίσημο δημόσιο έγγραφο πιστοποίησης της ταυτότητάς του.*

***β)*** *Κατά την πρώτη ημέρα των εξετάσεων οι υποψήφιοι υποχρεούνται να βρίσκονται στο χώρο των εξετάσεων μία (1) ώρα νωρίτερα. Τις υπόλοιπες ημέρες, υποχρεούνται να προσέρχονται μισή ώρα (30 λεπτά) νωρίτερα.*

***γ)*** *Χρωματιστά μελάνια, εκτός του μπλε και του μαύρου, και οποιοδήποτε άλλο στοιχείο αναγνώρισης στο γραπτό δοκίμιο αποκλείουν το γραπτό από τη βαθμολόγηση.*

***δ)*** *Κάθε υποψήφιος που εγκαταλείπει την αίθουσα παραδίδει το γραπτό του και δεν έχει δικαίωμα να επανέλθει για τη συνέχιση της εξέτασης. Κατ' εξαίρεση, μόνο για λόγους υγείας επιτρέπεται ολιγόλεπτη εγκατάλειψη της αίθουσας και μόνο με τη συνοδεία επιτηρητή.*

***ε)*** *Δεν επιτρέπεται να εισέλθει ο υποψήφιος στην αίθουσα των εξετάσεων έχοντας μαζί του βιβλία, τετράδια, σημειώματα ή άλλα αντικείμενα εκτός από αυτά που επιτρέπονται σύμφωνα με τις οδηγίες της Επιτροπής Κατατάξεων. Σε αυτόν που αρνείται να παραδώσει τα απαγορευμένα αντικείμενα, ο επιτηρητής που ελέγχει την προσέλευση των υποψηφίων απαγορεύει την είσοδο.*

***στ)*** *Ο εξεταζόμενος που έχει μαζί του σημειώσεις σχετικές με το εξεταζόμενο μάθημα ή αντικείμενο άλλο από αυτά που επιτρέπονται ή αντιγράφει ή αποπειράται να αντιγράψει ή χρησιμοποιεί κάθε είδους μέσο υποκλοπής ή συνεργεί στην τέλεση τέτοιων πράξεων αποκλείεται εντελώς από τις εξετάσεις του συγκεκριμένου μαθήματος.*

***ζ)*** *Σε περίπτωση που ο υποψήφιος αναγράφει στο δοκίμιο απρεπείς εκφράσεις, το δοκίμιό του αποκλείεται από τη διαδικασία βαθμολόγησης.*

***η)*** *Σε κάθε περίπτωση δεν επιτρέπεται οι υποψήφιοι να φέρουν μαζί τους κινητά τηλέφωνα ή ηλεκτρονικές συσκευές οποιασδήποτε μορφής.*

***θ)*** *Ο υποψήφιος που δολιεύει με οποιοδήποτε τρόπο ή εμποδίζει με ανυπακοή ή αταξία την ομαλή διεξαγωγή των εξετάσεων αποκλείεται από την περαιτέρω εξέταση στο συγκεκριμένο μάθημα.*